Document ID: 32013R0396

A BIZOTTSÁG 396/2013/EU VÉGREHAJTÁSI RENDELETE
(2013. április 30.)
az 1014/2010/EU rendeletnek az új személygépkocsik által kibocsátott szén-dioxid-mennyiség nyomon követésére vonatkozó bizonyos követelmények tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 8. cikke (9) bekezdésének első albekezdésére,
mivel:
(1)
Az új személygépkocsik CO2-kibocsátásának 2010. és 2011. évi nyomon követéséből nyert tapasztalatok alapján a 443/2009/EK rendelet II. melléklete módosult annak érdekében, hogy egyszerűbbé váljon az adatgyűjtés, és a gyártóknak megfelelő eszközeik legyenek a megadott információk hatékony ellenőrzésére.
(2)
A CO2-kibocsátás nyomon követése következetes szemléletet kíván, ezért indokolt az új személygépkocsik nyilvántartásba vett adatainak a 443/2009/EK európai parlamenti és tanácsi rendelet szerinti nyomon követéséről és bejelentéséről szóló, 2010. november 10-i 1014/2010/EU bizottsági rendelet (2) egyes rendelkezéseit a 443/2009/EK rendelet módosított II. mellékletéhez igazítani.
(3)
Az 1014/2010/EU rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak az Éghajlatváltozási Bizottság véleményével,
ELFOGADTA EZT A RENDELETET:
1. cikk
Az 1014/2010/EU rendelet a következőképpen módosul:
1.
A 3. cikk (7) bekezdésének helyébe a következő szöveg lép:
„7. Ha a gépjármű tengelyeinek más-más a nyomtávja, a tagállamnak a maximális tengelytávot kell feltüntetnie a tételes nyomonkövetési adatok „Kormányzott tengelyek nyomtávja” vagy „Egyéb tengelyek nyomtávja” rovatában.”
2.
Az 5. cikk helyébe a következő szöveg lép:
„5. cikk
A tagállami adatok összeállítása
A tételes adatok között szerepelniük kell az alábbiaknak:
a)
az 50 g/km-nél kisebb fajlagos CO2-kibocsátású gépjárművek vonatkozásában a 443/2009/EK rendelet 5. cikkében meghatározott szorzótényező alkalmazása nélkül nyilvántartásba vett gépjárművek száma;
b)
az etanoltartalmú üzemanyaggal (E85) működni képes gépjárművek vonatkozásában a fajlagos CO2-kibocsátás értéke a 443/2009/EK rendelet 6. cikke szerinti 5 %-os CO2-csökkentés alkalmazása előtt;
c)
az innovatív technológiai megoldásokkal működő gépjárművek vonatkozásában a fajlagos CO2-kibocsátás értéke, figyelmen kívül hagyva az ilyen technológiákkal kapcsolatban a 443/2009/EK rendelet 12. cikkének megfelelően megállapított CO2-kibocsátáscsökkentést.
A nyilvántartás tételes adatait az e rendelet II. mellékletének táblázatában meghatározott pontossággal kell megadni a jelentésben.”
3.
A 7. cikk helyébe a következő szöveg lép:
„7. cikk
Az EK-típus-jóváhagyási eljárás hatálya alá nem tartozó gépjárművek
(1) A tagállamok a 443/2009/EK rendelet II. mellékletének C. részében szereplő táblázatban meghatározottak szerint tájékoztatják a Bizottságot a területükön nyilvántartásba vett mindazon gépjárművek számáról, amelyekre a 2007/46/EK irányelv 23. cikke szerint a kis sorozatban gyártott járművek nemzeti típusjóváhagyása, illetőleg 24. cikke szerint egyedi jóváhagyás vonatkozik.
(2) A tagállamok tételes adatokkal is szolgálhatnak az (1) bekezdésben említett gépjárművekről: ebben az esetben a gyártó neve helyett az alábbi kódokat kell alkalmazniuk:
a)
„AA-IVA” az egyedileg jóváhagyott gépjárműtípusok esetében;
b)
„AA-NSS” a kis sorozatban gyártott, nemzeti szinten jóváhagyott gépjárműtípusok esetében.”
4.
Az 1014/2010/EU rendelet I. és II. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 30-án.

Labels: 12
7
8
20